سهندیه
بو یازینین آزربایجان تورکجهسینده اولان لاتین الیفباایله قارشیلیغی واردیر. باخ: Səhəndiyyə
سهندیه - شهریار
شاه داغیم، چال پاپاغیم، ائل دایاغیم، شانلی سهندیم
باشی توفانلی سهندیم
باشدا حئیدر بابا تک قارلا، قیروولا قاریشیبسان
سون ایپک تئللی بولودلارلا اوفوقده ساریشیبسان
ساواشارکن باریشیبسان
گؤیدن ایلهام آلالی سیرری سماواتا دییهرسن
هله آغ کورکو بورون، یازدا یاشیل دون دا گییهرسن
قورادان حالوا یییهرسن
دؤشلرینده سونالار سینهسی تک شوخ ممهلرده
نه سرین چئشمهلرین وار
او یاشیل تئللری، یئل هؤرمهده آینالی سحرده
عیشوهلی ائشمهلرین وار
قوی یاغیش یاغسادا یاغسین
سئل اولوب آخسادا آخسین
یانلاریندا درهلر وار
قوی قلم قاشلارین اوچسون فرهلرله، هامی باخسین
باشلاریندا هئرهلر وار
سیلدیریملار، سرهلر وار
او اتکلرده نه قیزلار یاناغی لالهلرین وار
قوزولار اوتلایاراق نئیده نه خوش نالهلرین وار
آی کیمی هالهلرین وار
گول- چیچکدن بزه نهنده، نه گلینلر کیمی نازین
یئل اسنده او سولاردا نه درین راز-و نیازین
اوینایار گوللو قوتازین
تیترهییر ساز تئلی تک شاخهلرین چایدا چمنده
یئل او تئللرده گزهنده، نه کوراوغلو چالی سازین اؤردهیین خلوت ائدیب گؤلده پریلرله چیمنده
قول-قاناددان اونا آغ هووله آچار غمزهلی قازین
قیش گئدر، قوی گله یازین
هله نووروز گولو وار، قار چیچهیین وار، گلهجکلر
اوزلرین تئز سیلهجکلر
قیشدا کهلیک هوسیله، چؤله قاچدیقدا جاوانلار
قاردا قاققیلدایاراق نازلی قلمقاشلارین اولسون
یاز، او دؤشلرده ناهار مندهسین آچدیقدا چوبانلار
بوللو سودلو سورولر، دادلی قاووتماشلارین اولسون
آد آلیر سندن او شاعیر کی سن اوندان آد آلارسان
اونا هر داد وئرهسن، یوز او موقابیل داد آلارسان
تاریدان هر زاد آلارسان
آداق اولدوقدا، سن اونلا داها آرتیق اوجالارسان
باش اوجالدیقدا دماوند داغیندان باج آلارسان
شعر الیندن تاج آلارسان
او دا شئعرین، ادبین شاه داغیدیر، شانلی سهندیم
او دا سن تک آتار اولدوزلارا شعریله کمندی
او دا سیمورغدان آلماقدادی فندی
شئعر یازاندا قلمیندن باخاسان دورر سپلندی
سانکی اولدوزلار الندی
سؤز دییهنده گؤرهسن قاتدی گولو، پوستهنی، قندی
یاشاسین شاعیر افندی
او نه شاعیر، کی داغین وصفینه میصداق اونو گؤردوم
من سنین تک اوجالیق مشقینه مششاق اونو گؤردوم
عئشقه، عئشق اهلینه موشتاق اونو گؤردوم
او نه شاعیر، کی خیال مرکبینه شووشیغایاندا
او نهنگ آت، آیاغین توزلو بولودلاردا قویاندا
لولهلنمکده دی یئر-گؤی، نئجه تومار سارییاندا
گؤرهجکسن او زاماندا
نه زامان وارسا، مکان وارسا کسیب بیچدی بیر آندا
گئچهجکلر، گلهجکلر نه بویاندا، نه اویاندا
نه بیليم قالدی هایاندا؟
باخ نه حورمت وار اونون اؤز دئمیشی توک پاپاغیندا
شهرییارین تاجی اهییلمیش باشی دورموش قاباغیندا
باشینا ساوریلان اینجی، چاریق اولموش آیاغیندا
وحیدیر شئعری، ملکلردی پیچیلدار قولاغیندا
آیهلردیر دوداغیندا
شهدی وار بال دوداغیندا
اودا داغلار کیمی شانینده نه یازسام یاراشاندیر
او دا ظالیم قوپاران قارلا، کولکله دوروشاندیر
قودوزا، ظالیمه قارشی سینه گرمیش، ووروشاندیر
قودوزون کورکونه، ظالیم بیرهلر تک داراشاندیر
آمما واختیندا فقیر خالقی اهییلمیش سوروشاندیر
قارا میللتده هونر بولسا، هونرله آراشاندیر
قارالارلا قاریشاندیر
ساریشاندیر
گئجه حاققین گؤزودور، طور تؤرهتمیش اوجاغیندا
اریییب باغ تک اورکلردی یانارلار چیراغیندا
مئی، محببتدن ایچیب لاله بیتیبدیر یاناغیندا
او بیر اوغلان کی، پریلر سو ایچرلر چاناغیندا
اینجی قاینار بولاغیندا
طبعی بیر سئوگیلی بولبول کی، اوخور گول بوداغیندا
ساری سونبول قوجاغیندا
سولار افسانهدی سؤیلر اونون افسونلو باغیندا
سحرین چنلی چاغیندا
شاعیرین ذووقو، نه افسونلو، نه افسانهلی باغلار
آی نه باغلار کی “الیف لئیلی” ده افسانهده باغلار
اود یاخیب، داغلاری داغلار
گول گولرسه بولاق آغلار
شاعیرین عالمی اؤلمز، اونا عالمده زاوال یوخ
آرزولار اوردا نه، نه خاطیرلهیه ایمکاندی، ماحال یوخ
باغ-ی جننت کیمی اوردا “او حارامدیر، بو حالال” یوخ
او محببتده ملال یوخ
اوردا حالدیر، داها قال یوخ
گئجهلر اوردا گوموشدندی، قیزیلدان نه گونوزلر
نه زوموررود کیمی داغلاردی، نه مرمر کیمی دوزلر
نه ساری تئللی اینکلر، نه آلا گؤزلو اؤکوزلر
آی نئجه آی کیمی اوزلر
گول آغاجلاری نه طاووس کیمی چترین آچیب الوان
حولله کروانیدی، چؤللر، بزهنر سورسه بو کروان
دوه کروانیدا داغلار، یوکو اطلسدی بو حئیوان
صابیرین شهرینه دوغرو، قاتاری چکمهده سروان
او خیالیمداکی شیروان
اوردا قاردا یاغار، آمما داها گوللر سولابیلمز
بو طبیعت، او طراوتده ماحالدیر، اولابیلمز
عؤمر پئیمانهسی اوردا دولابیلمز
او اوفوقلرده باخارسان نه دنیزلر، نه بوغازلار
نه پریلر کیمی قولار، قونوب-اوچماقدا نه قازلار
گؤلده چیممکده نه قیزلار
بالیق اولدوز کیمی گؤللرده، دنیزلرده پاریلدار
آبشار مورواریسین سئل کیمی تؤکدوکده خاریلدار
یئل کوشولدار، سو شاریلدار
قصریلر واردی قیزیلدان، قالالار واردی عقیقدن
رافائل تابلوسو تک، صحنه لری عهد-ی عتیقدن
دویماسان کؤهنه رفیقدن
جننتین باغلاری تک باغلارینین حورو قوصورو
الده حوریلرینین جام-ی بولورو
تونگونون گول کیمی صهبا-یی طهورو
نه ماراقلار کی، آییق گؤزلره رؤیادی دئییرسن
نه شافاقلار کی، دیرن باخمادا دریادی دئییرسن
اویدوران جننت-ی مأوادی دئییرسن
زوهرهنین قصری بیریلیان، حیصار نردهسی یاقوت
قصر-ی جادودو، موهندیسلری هاروتایله ماروت
اوردا مانی دایانیب قالمیش او صورتلره مبهوت
قاپی قوللوقچوسو هاروت
اوردا شئعرین، موزیکین منبعی سرچئشمهدی قاینار
نه پریلر کیمی فهووارهدن افشان اولوب اوینار
شاعیر آنجاق اونو آنلار
دولو مهتاب کیمی ایستخریدی فهووارهلرایله
ملکه اوردا چیمیر، آی کیمی مهپارهلرایله
گوللو گوشوارهلرایله
شئعر-و موسیقی شاباش اولمادا، افشاندی پریشان
سانکی آغ شاهیدیر اولماقدا گلین باشینا افشان
نه گلینلر کی، نه انلیک اوزه سورترلر، نه کیرشان
یاخا نه تولکو نه دووشان
آغ پریلر، ساری کؤینکلی بولودلاردان ائنیرلر
سود گؤلونده ملکهایله چیمرکن سئوینیرلر
سئوینیرلر، اؤیونورلر
قووزاناندا هله الده دولو بیر جام آپاریرلار
سانکی چنگیلره، شاعیرلره ایلهام آپاریرلار
دریا قیزلارینا پئیغام آپاریرلار
دنیزین اؤرتویو ماوی، اوفوقون سقفی سماوی
آینادیر هر نه باخیرسان: یئر اولوب گؤیله موساوی
غرق اونون شئعرینه راوی
غورفهلر، آی، بولود آلتیندا اولار تک گؤرونورلر
گؤز آچیب-یومما، چیراقلار کیمی یاندیقدا سؤنورلر
صحنهلر چرخ-ی فلک تک بورونوب، گاهدا چؤنورلر
کؤلگهلیکلر سورونورلر
زوهره ائیواندا ایلاهه شینئلینده گؤرونهرکن
باخسان حافیظی ده اوردا صلابتله گؤررسن
نه سئورسن
گاه گؤرن حافيظ-ی شیراز ایله بالکاندا دوروبلار
گاه گؤرن اورتادا شطرنج قورارکن اوتوروبلار
گاه گؤرن سازیله، آوازیله اهيلنجه قوروبلار
سانکی ساغر ده ووروبلار
خواجه الحان اوخویاندا، هامی ایشدن دایانیرلار
او نوالرله پریلر گاه اویوب گاه اویانیرلار
لاله لر شوعلهسی، الوان شیشه رنگی بویانیرلار
نه خومار گؤزلو یانیرلار
قاناد ایستر بو اوفوق، قوی قالا ترلانلی سهندیم
ائشیت اؤز قیصصهمی، دستانیمی، دستانلی سهندیم
سنی حئیدربابا او نعرهلر ایله چاغیراندا
او سفیل داردا قالان تولکو قووان شير باغیراندا
شئیطانین شیللاغا قالخان قاتیری نوخدا قیراندا
بابا قورقود سسین آلدیم، دئدیم آرخامدی، ایناندیم
آرخا دوردوقدا سهندیم ساوالان تک هاوالاندیم
سئله قارشی قووالاندیم
جوشقونوندا قانی داشدی، منه بیر هایلی سس اولدو
هر سسیز بیر نفس اولدو
باکی داغلاریدا، های وئردی سسه، قیها اوجالدی
او تایین نعرهسی سانکی بو تایدان دا باج آلدی
قورد آجالدیقدا قوجالدی
راحیمین نعرهسی قووزاندی، دییهن توپلار آتیلدی
سئل گلیب نهره قاتیلدی
روستمین توپلاری سسلندی، دییهن بوملار آچیلدی
بیزه گول-غونچا ساچیلدی
قورخما گلدیم دییه، سسلرده منه جان دئدی قارداش
منه جان-جان دییهرک، دوشمنه قان-قان دئدی قارداش
شهرییار سؤیلهمهدن گاه منه سولطان دئدی قارداش
من ده جانیم چیغیریب: جان سنه قوربان دئدی قارداش
یاشا اوغلان سیزه داغ-داش دلی جئیران دئدی قارداش
ائل، سیزه قافلان دئدی قارداش
داغ، سیزه آسلان دئدی قارداش
داغلی حئیدربابانین آرخاسی هر یئرده داغ اولدو
داغا داغلار دایاق اولدو
آرازیم آینا-چیراق قویمادا، آیدین شافاق اولدو
او تایین نغمهسی قووزاندی، اورکلر قولاق اولدو
یئنه قارداش دییهرک قاچمادا باشلار آیاق اولدو
قاچدیق، اوزلهشدیک آرازدا، یئنه گؤزلر بولاق اولدو
یئنه غملر قالاق اولدو
یئنه قارداش سایاغی سؤزلریمیز بیر سایاق اولدو
وصل اییین آلمادا، ال چاتمادی عئشقیم داماق اولدو
هلهلیک غم سارالارکن قارالار دؤندو آغ اولدو
آرازین سو گؤلو داشدی، قایالیقلاردا باغ اولدو
ساری سونبوللره زولف ایچره اوراقلار داراق اولدو
یونجالیقلار یئنه بیلدیرچینه یای-یاز یاتاق اولدو
گؤزده یاشلار چیراق اولدو
لاله بیتدی یاناق اولدو
غونچا گولدو، دوداق اولدو
نه سول اولدو، نه ساغ اولدو
ائلیمی آرخامی گؤردوکده ظالیم اووچو قیسیلدی
سئل کیمی ظولمو باسیلدی، زینه آرخ اولدو، کسیلدی
گول گؤزوندن یاشی سیلدی
تور قوران اووچو آتین قوومادا سیندی، گئری قالدی
اؤزو گئتدی، تورو قالدی
آمما حئیدربابا دا بیلدی کی، بیز تک هامی داغلار
باغلانیب قول-قولا زنجیرده، بولودلار اودور آغلار
نه بیلیم بلکه طبیعت اؤزو نامرده گون آغلار
ایری یوللاری آچارکن، دوز اولان قوللاری باغلار
صاف اولان سینهنی داغلار
داغلارین هر نه قوچو، ترلانی، جئیرانی، مارالی
هامی دوشگون، هامی پوزغون، سینهلر داغلی، یارالی
گول آچان یئرده سارالی
آمما ظن ائتمهکی، داغلار یئنه قالخان اولاجاقدیر محشر اولماقدادی بونلار داها وولقان اولاجاقدیر
ظولم دونیاسی یانارکن ده تیلیت قان اولاجاقدیر
وای …! نه توفان اولاجاقدیر
دردیمیز سانما کی، بیر تبریز-و تئهراندیر عزیزیم
یا کی، بیز تورکه جهننم اولان ایراندیر عزیزیم
یوخ بو دین داعواسیدیر، دونیا تیلیت قاندیر عزیزیم
تورک اولا، فارس اولا دوزلوک داها تالاندیر عزیزیم
بیز آتان دیندیر، آتان دا بیزی ایماندیر عزیزیم
سامیری مروتد ائدیب هه نه (؟) موسلماندیر عزیزیم
اوممتین هارونو من تک، لهله گیریاندی عزیزم
هر طرفدن قیلیج ائندیرسهلر (؟) قالخاندیر عزیزیم
بیر بیزیم درمانیمیز موسی-یی عیمراندیر عزیزیم
گلجک شوبههسی یوخ، آیه-یی قورآندیر عزیزیم
او هامی دردلره درماندیر عزیزیم
دوقتور اولدوقدا بشر بو یارانی ساغلاماق اولماز
اولماسا آللاه الی دین مرضین چاغلاماق اولماز
داغلاماق دا علاج اولسا بیر ائلی داغلاماق اولماز
دینی آتمیش ائله یاوروم داها بئل باغلاماق اولماز
او گولوب آغلایا دا، اونلا گولوب آغلاماق اولماز
شئیطانی یاغلاماق اولماز
دئدین: آذر ائلینین بیر یارالی نیسگیلییهم من
نیسگیل اولسام دا گولوم بیر ابدی سئوگیلییهم من
ائل منی آتسا دا اؤز گوللریمین بولبولویهم من
ائلیمین فارسیجادا دردینی سؤیلهر دیلییهم من
دینه دوغرو نه قارانلیق ایسه ائل مشعلییهم من
ادبییات گولویهم من
نیسگیل اول چرچییه قالسین کی جواهیر نه دی قانمیر
مدنییت دبین ائیلیر بدوییت، بیر اوتانمیر
گون گئدیر آز قالا باتسین گئجه سیندن بیر اویانمیر
بیر اؤز احوالینا یانمیر
آتار اینسانلیغی آمما یالان انسابی آتانماز
فیتنه قووزانماسا بیر گون گئجه آسوده یاتانماز
باشی باشلارا قاتانماز
آمما مندن ساری، سن آرخایین اول شانلی سهندیم
دلی جئیرانلی سهندیم
من داها عرش-ی اعلا کؤلگهسی تک باشدا تاجیموار
الده فیرعونا قنیم بیر آغاجیم وار
حرجیم یوخ، فرجیموار
من علی اوغلویام، آزاده لرین مرد-و مورادی
او قارانلیقلارا مشعل
او ایشیقلیقلارا هادی
حاققا، ایمانا مونادی
باشدا سینماز سیپریم، الده کوتلمز قیلیجیموار
prs_Arab azb_Arab prs_Arab azb_Arab pes_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab snd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab pes_Arab pes_Arab azb_Arab azb_Arab azb_Arab azb_Arab azb_Arab urd_Arab prs_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab pes_Arab azb_Arab azb_Arab urd_Arab azb_Arab